钦定古今图书集成/明伦汇编/人事典/第078卷 > 《应讥》陈琳
## 钦定古今图书集成/明伦汇编/人事典/第078卷 > 《应讥》陈琳

客有讥余者云：“闻君子动作周旋，无所苟而已矣。今
主君锺阴阳之美，总贤圣之风，固非世人所能及。遭
豺狼肆虐，社稷陨倾，既不能抗节服义，与主存亡，而
背枉违难，耀兹武功，徒独震扑山东，剥落元元，结疑
本朝，假拒群奸，使己蒙噂㳫之谤，而他人受讨贼之
勋，捐功弃力，以德取怨。今贱文德而贵武勇，任权谲
而背旧章，无乃非至德之纯美，而有阙于后人哉？”主
人曰：“是何言也！夫兵之设亦久矣，所以威不轨而惩
淫慝也。夫申鸣违父，乐羊食子，季友鸩兄，周公戮弟，
犹忍而行之，王事所不得已也。而况将避谗慝之嫌，
弃社稷之难，爱暂劳之民，忘永康之乐，此庸夫犹所
不为，何有冠世之士哉？昔洪水淊天”，泛滥中国，伯禹
躬之，过门而不入，率万方之民致力乎沟洫。及至《箫
韶》九成，百兽率舞，垂拱无为，而天下宴如，夫岂前好
勤而后媮乐乎？盖以彼劳求斯逸也。夫世治责人以
礼，世乱则考人以功，斯各一时之宜。故有论战阵之
权于清庙之堂者狂矣，陈俎豆之器于城濮之墟者，
则悖矣。是以达人君子，必相时以立功，必揆宜以处
事。孝灵既丧，妭官放祸，栋臣残酷，宫室焚火，主君乃
芟凶族，夷恶丑，荡涤朝奸，清澄守职也。既乃卓为封蛇，幽鸩帝后，强以暴国，非力所讨，违而去之，宜也。是
故天赞人和，无思不至，用能合师百万，若运诸掌者，
义也。今人主以宽弘为宇，仁义为庐，若地之载，如天
之帱，“故当其闻管籥之声，则恐民之病也；见羽毛之
美，则惧士之劳也；察稼穑之不时，则推民之匮也；临
台观之崇高，则恤役之病也。是以虚心恭己，取人之
谟，辟四门，广谏路，贵谠言，贱巧伪，虑不专行，功不擅
美，咨事若不及，求愆恐不闻，用能使贤智者尽其策，
勇敢者竭其身，故举无遗阙，而风烈宿宣”也